Anexă la ordinul nr. \_\_\_\_\_\_ din \_\_\_\_\_ iulie 2015

**REGULAMENTUL
 de organizare și funcționare a Consiliului de Etică și Management**

**I. Misiunea și atribuțiile**

1. Misiunea Consiliului de Etică și Management

Articolul 108 al Codului educației, prevede constituirea Consiliului de Etică și Management, în continuare CEM, ca structură deliberativă independentă la nivel național, fără personalitate juridică, cu misiunea de asigurare a responsabilității publice a instituțiilor de învățămînt superior.

2. Atribuțiile Consiliului de Etică și Management

CEM are următoarele atribuții:

a) monitorizează punerea în aplicare a politicii de răspundere publică și de etică la nivelul sistemului de învățămînt superior, conform prevederilor Codului educației;

b) auditează consiliile de etică din instituțiile de învățămînt superior;

c) prezintă un raport anual public, privind etica și răspunderea publică în sistemul de învățămînt superior;

d) constată încălcarea de către orice instituție de învățămînt superior, de stat sau particulară, din sistemul național de învățămînt superior a obligațiilor prevăzute la art. 107 din Codul educației ce impun acestora să respecte legislația în vigoare, Carta universitară proprie și politicile naționale în domeniul învățământului superior, să aplice și să se supună reglementarilor în vigoare referitoare la asigurarea și evaluarea calității în învățământul superior, să respecte politicile de echitate și etică universitară, să asigure eficiența și eficacitatea utilizării resurselor și a actului managerial, să asigure transparența tuturor deciziilor și activităților sale, să respecte libertatea academică a personalului didactic și de cercetare, precum și drepturile și libertățile studenților;

e) elaborează și publică un *Cod de referință al eticii și deontologiei universitare*;

f) investighează aspectele sesizate și răspunde sesizării transmise de orice persoana fizică sau juridică în legătură cu nerespectarea obligațiilor prevăzute de Codul educației și a altor obligații legale aferente răspunderii publice, precum și a prevederilor Codului de referință al eticii si deontologiei universitare și, la constatarea abaterilor, propune una din sancțiunile prevăzute de alineatul (6) al articolului 108 din Codul educației;

g) analizează, la solicitarea Ministerului Educației, respectarea de către instituțiile de învățămînt superior a prevederilor Codului educației și, la constatarea abaterilor, propune una din sancțiunile prevăzute la alineatul (6) al articolului 108 din Codul educației;

h) funcționează ca organ de jurisdicție în cazul litigiilor de etică universitară soluționate la nivelul instituțiilor de învățămînt superior.

3. *Codul de referință al eticii și deontologiei universitare*

a) CEM elaborează *Codul de referință al eticii și deontologiei universitare* și îl supune spre aprobare Ministerului Educației, în termen de 3 luni de la data numirii tuturor membrilor consiliului.

b) *Codul de referință al eticii și deontologiei universitare* cuprinde principii și proceduri pentru arbitrarea de către CEM a litigiilor de etică universitară.

c) În vederea compatibilizării prevederilor *Codului de referință al eticii și deontologiei universitare* cu cele ale codurilor instituționale de etică și deontologie, CEM colaborează cu comisiile de etică ale instituțiilor de învățămînt superior.

d) După aprobare, *Codul de referință al eticii și deontologiei universitare* se publică pe pagina web a Ministerului Educației.

**II. Organizarea și funcționarea Consiliului de Etică și Management**

4. Componența Consiliului de Etică și Management

CEM este compus din 11 membri, cu respectarea principiului reprezentativității, nediscriminării, transparenței și echității de gen.

5. Condiții de eligibilitate a membrilor Consiliului de Etică și Management

a) Membrii CEM vor fi persoane cu studii superioare – de preferință juridice, care cunosc viața academică și au competențe în domeniul dreptului, managementului și al educației.

b) Unul dintre membrii CEM este un student, reprezentant al uneia din organizațiile naționale de autoguvernanță ale studenților.

6. Structura Consiliului de Etică și Management

 Membrii Consiliului de Etică și Management

sînt numiți după cum urmează:

a) trei reprezentanți - de către Consiliul Rectorilor;

b) doi reprezentanți - de către Ministerul Educației;

c) un reprezentant - de către Ministerul Finanțelor;

d) doi reprezentanți - de către Agenția Națională de Asigurare a Calității în Învățămîntul Profesional;

e) un reprezentant - de către sindicatelul din domeniul învățămîntului superior;

f) un reprezentant - de asociațiile și organizațiile studențești de nivel național;

g) un reprezentant - de către societatea civilă ( Consiliul Național de Participare).

7. Constituirea Consiliului de Etică și Management

 a) La solicitarea Ministerului Educației, instituțiile și organismele nominalizate la art. 6 al prezentului Regulament, prezintă candidaturile pentru reprezentanții lor în CEM.

b) Reprezentanții Ministerului Educației în CEM sînt desemnați de către Ministrul Educației.

c) Organizațiile naționale ale studenților nominalizează în comun un reprezentant în CEM.

d) Candidaturile nominalizate de către instituțiile reprezentate sînt desemnate ca membri ai CEM prin ordin al ministrului Educației.

8. Mandatul membrilor Consiliului de Etică și Management

a) Mandatul unui membru al CEM este de 5 ani.

b) O persoană nu poate fi membru al CEM pentru o perioada cumulată mai mare de 5 ani, indiferent de eventualele întreruperi.

c) La expirarea perioadei prevăzute la alin. (a), calitatea de membru al CEM încetează de drept.

9. Revocarea membrilor Consiliului de Etică și Management

Un membru al CEM poate fi revocat în cazul în care a încălcat criteriile și standardele eticii și integrității academice și/sau normele de etică și deontologie profesională, prin votul a cel puțin două treimi din numărul membrilor CEM.

10. Structura conducerii Consiliului de Etică și Management

 a) Conducerea CEM se compune din președinte, vicepreședinte și secretar general, aleși dintre membrii CEM.

b) Președintele și vicepreședintele CEM sînt aleși prin vot secret, cu majoritate simplă de voturi, de către membrii CEM, dintre candidaturile membrilor CEM, inclusiv din candidaturile autopropuse. Secretarul general este numit de către președintele ales, dintre membrii CEM. Președintele, vicepreședintele și secretarul generalformează Biroul operativ al CEM, cu atrubuții de gestiune administrativă a CEM.

c) Președintele și vicepreședintele pot fi revocați din funcție prin votul secret a cel puțin doua treimi din numărul membrilor CEM.

d) După înființare, în prima ședință, CEM va proceda la alegerea președintelui și a vicepreședintelui. Prima ședință va fi condusa de către decanul de vîrstă al CEM.

11. Atribuțiile conducerii Consiliului de Etică și Management

 I. Președintele CEM are următoarele atribuții:

a) aplică prevederile prezentului Regulament și îndeplinește mandatul încredințat de membrii CEM;

b) conduce ședințele CEM;

c) stabilește ordinea de zi a ședințelor de lucru ale CEM, pe baza propunerilor membrilor; ordinea de zi poate fi modificata/completată prin votul membrilor CEM, la propunerea oricărui membru;

d) asigură legătura operativă a CEM cu Ministrul educației în vederea informării acestuia despre activitatea CEM;

e) reprezintă CEM în relația cu terții.

(2) În cazul indisponibilității președintelui, atribuțiile sale sînt preluate de vicepreședinte.

12. Modul de lucru al Consiliului de Etică și Management

 a) CEM adoptă un regulament cu proceduri de lucru.

b) Pentru desfășurarea activității, membrii CEM se pot constitui în comisii sau grupuri de lucru, temporare ori permanente.

c) În vederea îndeplinirii atribuțiilor sale CEM poate consulta experți în domeniul legislației educației, economic-financiar, managementului, științelor educației, sau din alte domenii, care își vor desfășura activitatea pe baza unui mandat acordat de către CEM cu aprobarea Ministerului Educației.

d) Experții consultați sînt desemnați prin ordin al Ministrului educației.

13. Organizarea ședințelor Consiliului de Etică și Management

 a) Ședințele CEM se convoacă de către președinte, de către ministrul Educației sau la cererea a cel puțin o treime din numărul membrilor CEM.

b) Ședințele CEM sunt deliberative dacă la ele participă cel puțin 7 membri.

c) CEM adopta hotărîri prin vot secret, cu majoritatea simplă de voturi ale membrilor prezenți.

d) Membrii CEM care sînt în conflict de interese nu vor participa la dezbateri și se vor abține de la vot.

e) În caz de paritate a numărului de voturi exprimate, procesul de vot se poate relua de cel mult două ori într-o ședință. Dacă paritatea persistă și după a doua reluare a procesului de vot, votarea se amînă pentru viitoarea ședință a CEM.

f) Ministrul Educației sau un reprezentant al acestuia poate participa la ședințele CEM, în calitate de observatori.

g) CEM poate decide să invite la ședințe cadre didactice și/sau cercetători, persoane din afara Consiliului, în calitate de observatori și/sau de consultanți.

h) Dezbaterile din cadrul ședințelor CEM se consemnează într-un proces-verbal de ședință, semnat de membrii CEM prezenți la aceasta.

14. Secretariatul tehnic al Consiliului de Etică și Management

 a) Secretariatul tehnic al CEM este asigurat de către Ministerul Educației și include obligatoriu un jurist.

b) Sesizările sau solicitările primite de Ministerul Educației se transmit, în format electronic, către toți membrii CEM, în termen de 3 zile lucrătoare de la data primirii.

c) Secretariatul tehnic al CEM pune la dispoziția membrilor și a Direcției generale învățămînt superior şi dezvoltare a ştiinţei din Ministerul Educației, în termen de 48 de ore de la fiecare ședință, procesul verbal al ședinței, în format electronic.

d) În procesul-verbal se consemnează lista tuturor participanților, subiectele discutate și hotărîrile adoptate. În procesul-verbal se va consemna și numărul de voturi pro-, contra- și abțineri.

e) Secretariatul tehnic asigură transmiterea invitațiilor membrilor CEM și a documentelor aferente subiectelor în discuție din ordinea de zi, cu cel puțin 5 zile lucrătoare înaintea fiecărei ședințe.

**III. Analiza sesizărilor și solicitărilor**

15. Domeniul de competență al Consiliului de Etică și Management

CEM se pronunță asupra litigiilor de etică universitară și analizează cazurile de abateri de la răspunderea publică a instituțiilor de învățămînt superior și de la normele de etică și principiile de eficiență și eficacitate managerială semnalate prin sesizări sau prin autosesizare, conform legii.

16. Sesizarea Consiliului de Etică și Management

 a) Orice persoana fizică sau juridică poate sesiza CEM în legătura cu nerespectarea de către o instituție de învățămînt superior sau de către un membru al comunității universitare a obligațiilor prevăzute la art. 107 din Codul educației, precum și a prevederilor Codului de referință al eticii și deontologiei universitare, a Cartei univesitare.

b) Orice membru al CEM se poate autosesiza pe baza unor informații apărute în spațiul public. Membrul CEM care s-a autosesizat întocmește un raport de autosesizare documentat, pe care îl transmite Secretariatului tehnic al CEM.

 c) Secretariatul tehnic al CEM înregistrează sesizările, autosesizările sau solicitările într-un registru special de intrări-ieșiri, întocmește un dosar pentru fiecare sesizare, autosesizare sau solicitare și elaborează referatul cauzei. Referatul cauzei cuprinde detalii despre "inițiator", "obiectul cauzei", "acte la dosar" și orice altă informație considerată relevantă.

17. Analiza sesizărilor primite de Consiliul de Etică și Management

a) CEM are obligația de a examina aspectele în legătură cu care a fost sesizat, în termen de 3 luni de la data primirii sesizării.

b) În cadrul analizei sale, CEM audiază persoanele implicate, direct ori indirect, în faptele sesizate, autorul sesizării, persoane din conducerea instituțiilor implicate în faptele sesizate sau experți independenți, cu păstrarea confidențialității asupra identității autorului.

c) CEM poate constata încălcarea obligațiilor legale de către o instituție de învățămînt superior sau de către un membru al comunității universitare pe baza probelor evidențiate de sesizare, a informațiilor disponibile din surse publice sau furnizate de instituții abilitate și pe baza probelor obținute în mod direct.

d) CEM are obligația de a răspunde Ministerului Educației, pe baza unei hotărîri, în termen de o lună de la data sesizării, în cazul în care i se solicită să întocmească un raport de evaluare a respectării standardelor de etică profesională și de răspundere publică într-o instituție de învățămînt superior.

18. Adoptarea hotărîrilor de către Consiliul de Etică și Management

a) Membrii CEM hotărăsc motivat asupra sesizărilor sau solicitărilor, pe baza probelor administrate și a susținerii părților.

b) Hotărîrile CEM se motivează, atît în fapt, cît și în drept, și se semnează de către președinte.

c) Hotărîrea include, după caz, opinia experților consultați.

d) Hotărârile CEM prin care se răspunde la sesizările persoanelor fizice sau juridice sînt documente publice și se publică pe propriul site-ul CEM și pe pagina web a Ministerului Educației.

19. Sancțiunile care pot fi administrate în baza hotărîrilor Consiliului de Etică și Management

a) În situația în care se constată încălcarea obligațiilor prevăzute la art. 107 din Codul educației, CEM transmite hotărîrea sa Consiliului de dezvoltare strategică instituțională al instituției de învățămînt superior în termen de 10 zile de la data adoptării acesteia, cu informarea fondatorului instituției de învățămînt superior.

b) Dacă în termen de 3 luni de la data sesizării de către Consiliul de etică și management instituția de învățămînt superior nu ia măsuri de corectare a abaterilor de la obligațiile de responsabilitate, fondatorul, la propunerea CEM, aplică, în termen de maximum 4 luni de la data constatării abaterii, una sau mai multe dintre următoarele sancțiuni:

- propune Adunării generale a cadrelor didactice și ştiinţifice titulare și a reprezentanților studenților din Senat și din consiliile facultăților revocarea din funcție a rectorului;

- reduce sau sistează finanțarea de la bugetul de stat a instituției;

- inițiază procedura de reorganizare sau lichidare a instituției de învățămînt superior în cauză.

**IV. Norme de etică și deontologie profesională**

20. Obligațiile membrilor CEM

a) Întreaga activitate a CEM se va baza pe corectitudine, imparțialitate, principialitate și responsabilitate.

b) Membrii CEM au obligația sa respecte reglementările aplicabile și normele de etică și deontologie profesională, conform prevederilor legale.

c) Membrul CEM are obligația să raporteze președintelui CEM orice situație în care consideră că se află în conflict de interese, imediat după ce constată existența conflictului de interese, și să se abțină de la vot adoptarea hotărîrilor care implică conflictul de interese.

d) Membrii CEM se asigură că experții consultați respectă normele de etică și deontologie profesională și nu se află în conflict de interese sau în stare de incompatibilitate cu membrii CEM ori cu obiectul cauzei în legătură cu care sunt consultați.

e) Membrii CEM, persoanele care participă la ședințe și evaluări, precum și personalul secretariatului CEM au obligația păstrării confidențialității asupra identității autorilor sesizărilor, asupra documentelor supuse dezbaterii și pozițiilor exprimate pe parcursul acestora, cu excepția acelor documente care sunt făcute publice.

21. Conflictul de interese și incompatibilități

a) Constituie conflict de interese situațiile prevăzute de legislația în vigoare, precum și situația în care membrii CEM sau experții consultați analizează o sesizare ce implică persoana care se află în una dintre următoarele relații cu membrul CEM:

- sînt soți, afini sau rude pana la gradul al treilea inclusiv;

- sînt angajate în aceeași instituție;

- au colaborat în ultimii 5 ani, avînd publicații sau proiecte de cercetare-dezvoltare în comun;

- furnizează sau au furnizat membrului CEM, în ultimii 5 ani anteriori analizei, servicii ori foloase de orice natura.

b) Nu pot face parte din CEM: rectorii, membrii Consiliilor de dezvoltare strategică instituțională ale instituțiilor de învățămînt superior, persoanele care exercită funcții de demnitate publică.

**V. Finanțarea**

22. Finanțarea Consiliului de Etică și Management

Mijloacele necesare funcționării CEM sînt asigurate din bugetul Ministerului Educației.

23. Remunerarea membrilor Consiliului de Etică și Management

 a) Membrii CEM pot fi remunerați, în afara activității de bază, în funcție de numărul orelor efectiv lucrate, la nivelul salariului mediu pe economie.

b) Membrilor CEM și experților consultați le sînt acoperite cheltuielile de transport și cazare necesare îndeplinirii atribuțiilor, în conformitate cu legislația în vigoare.